N'hellan ket lavaret em bije bet plijadur a-benn kaer en ur lenn al levr-se : kemplezh eo an ereadurezh anezhañ dre m'ez eus un toullad brav a dudennoù pouezus, ha n'eo ket ar yezh hini ur skrivagner meur : daoust ma ne vije netra da rebech outi a-fed stumm, ne vezer ket douget gant ar gerioù ne z'eont ket dreist  an itrik. Ouzhpenn-se oan displijet a-walc'h gant stumm ar romant, o treiñ kazimant penn-da-benn tro-dro d'ur prosez, hag a lakae ac'hanon da soñjal e heuliadoù skinwel marc'had-mat 'zo.  Ur wezh lakaet an traoù e plas, bet o kenvevañ buhez bet ur bern tudennoù en o yaouankiz, anavezet gwelloc'h an hiniennoù, eo deuet da vezañ dedennusoc'h-dedennusañ. N'eo ket barzh ar romantour met tennañ a ra mat e spilhed evit pezh a sell ouzh gwriat buhez an dud etrezo, tud disheñvel mat an eil re ouzh ar re all  a-fed liv kroc'hen, relijion, metoù. Sikour a ra seurt lennadenn da gompren gwelloc'h istor ar Stadoù Unanet, ar pezh a vez anatoc'h er fin, en ur seurt a hir a bennad-klozañ renet mat-tre hag a ziskoulm mat pep goulenn bet savet kent en ur zigeriñ war-zu dremmwelioù all. Kompren a reer mat an titl er pajennadoù diwezhañ ivez, ar re bouezusañ ha fromusañ forzh penaos (met ne vije ket bet anezho hep ar penn kentañ !) Ur sammad dedennus eo eta, a dalv ar boan kiañ un tamm war an deroù anezhañ evit tañva  peurglokted e fin.